РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/137-23

5. јул 2023. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 05. ЈУЛА 2023. ГОДИНЕ

Седница је почела у 14.00 часова.

 Седницом је председавао Угљеша Марковић, председник Одбора.

Седници су присуствовали чланови Одбора: Томислав Јанковић, Драган Јовановић, Марија Јовановић, Јасмина Каранац, Мирослав Кондић, Предраг Марсенић, Ивана Николић, Ивана Србуловић, Ђорђе Тодоровић.

Седници Одбора су присуствовали заменици чланова Одбора: Стефан Аџић (заменик Бојана Торбице), Владимир Обрадовић (заменик Татјане Пашић) и Ђорђе Станковић (заменик Марине Липовац Танасковић).

 Седници нису присуствовали чланови Одбора: Војислав Вујић, Никола Нешић и Роберт Козма, нити њихови заменици.

Седници су присуствовали из Министарства грађевинарства, саобраћаја и инфраструктуре: Горан Весић, министар, Исидора Бурић, државни секретар, Михајло Мишић, државни секретар, Владимир Џамић, државни секретар, Мирослав Алемпић, помоћник министра за друмски транспорт путеве и безбедност саобраћаја, Миломир Ђуровић, помоћник министра за финансије, Тања Поповић, помоћник министра за међународне односе и европске интеграције, Иван Дивац, помоћник министра за инспекцијски надзор, Анита Димоски, помоћник министра за железнички и интермодални транспорт, Верица Јечменица, помоћник министра за ваздушни саобраћај и транспорт опасне робе, Душан Радоњић, помоћник министра за стамбену и архитектонску политику, комуналне делатности и енергетску ефикасност, Ранко Шекуларац, помоћник министра за грађевинске послове, спровођење обједињене процедуре и озакоњење, Ђорђе Милић, помоћник министра за просторно планирање и урбанизам, Војкан Томић, секретар министарства, Предраг Петровић, помоћник министра за водни саобраћај и безбедност пловидбе.

Одбор је, једногласно (13 гласова „за“) у складу са предлогом председника Одбора усвојио следећи

Д н е в н и р е д :

 1. Разматрање Информације о раду Министарства грађевинарства, саобраћаја и инфраструктуре, за јануар - март 2023. године, (број 02-1084/23 од 2. јуна 2023. године);

 2. Разматрање Предлога закона о интероперабилности железничког система, (број 011-891/23 од 8. маја 2023. године), који је поднела Влада, у начелу;

 3. Разматрање Предлога закона о изменама и допунама Закона о железници, (број 011-892/23 од 8. маја 2023. године), који је поднела Влада, у начелу;

 4. Разматрање Предлога закона о изменама и допунама Закона о ваздушном саобраћају, (број 011-1083/23 од 2. јуна 2023. године), који је поднела Влада, у начелу.

Пре преласка на разматрање утврђеног дневног реда председник Одбора је предложио да се обави заједнички претрес прве, друге, треће и четврте тачке Дневног реда. Одбор је, једногласно (13 „за“), прихватио предлог.

Прва, друга, трећа и четврта тачка дневног реда **– заједнички претрес**

У уводном излагању, Горан Весић, министар грађевинарства, саобраћаја и инфраструктуре, нагласио је да је у складу са Законом о буџету Републике Србије, буџет за 2023. годину 288.9 милијарди динара. Од укупне суме део је предвиђен за инвестиције – капиталне инвестиције али није све предвиђено за Министарство грађевинарства, саобраћаја и инфраструктуре (у даљем тексту: Министарство) већ и за друга министарства - ресоре. Министарство је 72% буџета наменило капиталним пројектима. Када се 11 % трансфера за метро као и улагања у интегрални развој Републике Србије дода на поменутих 72 % долази се до чињенице да 83 % буџета Министарства иде на капиталне пројекте. Метро се потпуно финансира из буџета Републике Србије, то су трансфери које град Београд добија у складу са динамиком рада на метроу тако да се ово посматра као капитални развој јер метро је капитална инвестиција.

Када је у питању интегрални развој, ове године издвојено је 1.4 милијарди динара за пројекте Овчарско – кабларске клисуре као и за јужну Србију. Први пут расписани су конкурси за мале пројекте који су везани за локалне самоуправе, пројекте као што су иградња визиторског центра у Ђавољој вароши и још многе друге. Малим пројектима и улагањем у локалну самоуправу показује се да се нешто решава па је план да се у наредном периоду повећају улагања у мале пројекте.

 Стање у друмском саобраћају бележи раст у свим видовима транспорта и то преко 20 %, у сектору железничког саобраћаја чак 48 % и то највише захваљујући возу Соко. У водном саобраћају је пораст 26.7 % али треба имати на уму да прва три месеца јан – март није сезона водног саобраћаја.У ваздушном саобраћају имамо такође пораст и то на аеродрому Никола Тесла 55,35 % а Константин Велики 34,15 %.

Покренута је друга фаза пројекта Чиста Србија, фаза која се односи на девет локалних самоуправа, до краја године очекује се да се потпише са нових девет. У почетној фази обухваћено је 444.846м2 канализације. Ради се осам постројења за прераду отпадних вода у вредности 213 милиона еура без пдв-а. У оквиру друге фазе очекује се покретање још једне фазе јер имају 220 - 250 милиона еура па се надају да у пројекат уђе десет нових локалних самоуправа. Пројектом Чиста Србија канализацију треба да добије 2.3 милиона становника Републике Србије. У раду се појављују и проблеми који се морају решавати. Као решење виде оснивање предузећа за управљање постројењима на националном нивоу, тиме би се централизовали сви могући проблеми и убрзало њихово решавање а тим и неометано фунцкионисање свих постројења. Изменама прописа у овој области предвиђена је обавеза грађана да се прикључе на постојећу инфрастуктуру али су обавезе предвиђене и за локалне компаније који за услугу прикључења на инфрастуктуру могу наплатити само реалне трошкове са могућношћу плаћања на рате.

У наредном периоду уз сарадњу са Европском инвестиционом банком биће покренути многи пројекти као што су пројекти: лука Прахово, лука Богојево, брана на Тиси као и многи други од значаја за водни саобраћај.

Министар је напоменуо да оно што није у извештају јесте пуштена деоница Нови Београд – Сурчин, завршена је обилазница око Београда, до краја године предвиђен је завршетак још неких пројеката који ће се наћи у предстојећим извештајима.

Након отклањања низа проблема почиње се релација Ниш – Брестовац, овај железнички правац значајан је због обилазнице око Ниша али и због преговора око пруге Ниш – Прешево. У саварадњи са Владом Северне Македоније договорено је проширење пруге Прешево – Скопље па финално брза пруга Ниш – Скопље / Скопље –Београд.

У току су преговори око реконструкције пруге Београд – Сарајево.

Битно је напоменути да је аеродром Никола Тесла ове године користило 7 милиона путника, са новим терминалом капацитет аеродрома биће 14 милиона путника. Превозник „Air Serbia“ имао је 3.5 милиона путника. Тренутно је „Air Serbia“ најбрже растућа регионална компанија.

Такође, биће расписани тендери којим ће се на основу анализа / студија утврдити где је неопходна градња аеродрома / хелиодрома.

На крају свог излагања, Горан Весић, министар грађевинарства, саобраћаја и инфраструктуре нагласио је да су закони који се налазе у процедури процес усаглашавања закона Републике Србије са прописима Европске Уније.

У дискусији су учествовали народни посланици: Радмила Васић, Томислав Јанковић, Драган Јовановић, Марина Липовац Танасковић, Ђорђе Станковић, Предраг Марсенић, Драгован Милинковић, Ивана Николић, проф. др Владимир Обрадовић и Ђорђе Тодоровић.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре јануар - март 2023. године и одлучио, једногласно (14 за), да је прихвати.

Одбор је, у складу са чланом 155. став 2. Пословника Народне скупштине одлучио, већином гласова (13 гласова за, 1 уздржан), да предложи Народној скупштини да прихвати Предлог закона о интероперабилности железничког система, који је поднела Влада, у начелу.

За известиоца Одбора на седници Народне скупштине одређен је Угљеша Марковић, председник Одбора.

Одбор је, у складу са чланом 155. став 2. Пословника Народне скупштине одлучио, већином гласова (11 за, 1 против, 1 није гласао и 1 уздржан), да предложи Народној скупштини да прихвати Предлог закона о изменама и допунама закона о железници, који је поднела Влада, у начелу.

За известиоца Одбора на седници Народне скупштине одређен је Угљеша Марковић, председник Одбора.

Одбор је, у складу са чланом 155. став 2. Пословника Народне скупштине одлучио, већином гласова (10 за, 3 уздржано, 1 није гласао), да предложи Народној скупштини да прихвати Предлог закона о изменама и допунама закона о ваздушном саобраћају, који је поднела Влада, у начелу.

За известиоца Одбора на седници Народне скупштине одређен је Угљеша Марковић, председник Одбора.

\*

\* \*

Седница је закључена у 16.47 часова.

 Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР OДБОРА ПРЕДСЕДНИК OДБОРА

 Маја Димитријевић Угљеша Марковић